Roger Milla
Albert Roger Mooh Miller, poznatiji kao Roger Milla (Yaoundé, 20. svibnja 1952.) je umirovljeni kamerunski nogometaš i reprezentativac koji je igrao kao napadač. Milla je bio jedan od prvih afričkih nogometaša koji je postao međunarodna zvijezda, a svoju zemlju je predstavljao na čak tri Svjetska prvenstva. 

Nogometom se profesionalno počeo baviti 1970. godine te je većinu svoje karijere proveo igrajući u Africi i u Francuskoj; posljednje dvije sezone, do umirovljenja 1996. godine, igrao je u Indoneziji. Svjetsku slavu dosegao je s 38 godina, što je dob u kojoj su profesionalni napadači u pravilu već u mirovini, postigavši četiri gola na Svjetskom prvenstvu 1990. u Italiji. Vodio je Kamerun do prvog mjesta u grupi te je postigao oba gola u pobjedi nad Kolumbijom u osmini finala. Kamerun je tako postao prva afrička reprezentacija koja je došla do četvrtfinala Svjetskog prvenstva, gdje ih je nakon produžetaka zaustavila Engleska. Sudjelovao je i na prvenstvu 1994. godine kao tada najstariji igrač u historiji turnira; postigao je gol u porazu od Rusije (6:1) te je tako, s 42 godine, postao najstariji strijelac u historiji Svjetskih prvenstava. Nakon umirovljenja se kratko bavio i trenerskim poslom.

Milla je ostao upamćen i po karakterističnoj proslavi golova, koja je uključivala odlazak do korener zastavice, gdje je izvodio ples. U narednim godinama, Milla je naveden kao pionir nekonvencionalnih i kreativnih proslava golova. Pelé ga je 2004. godine naveo na popisu 125 najboljih živućih nogometaša, a 2007. ga je CAF imenovala najboljim afričkim nogometašem od 1957. godine. 

Kamerunski fudbaleri
Fudbaleri ili nogometaši AS Monaka
Fudbaleri ili nogometaši Saint-Étiennea
Fudbalski treneri